Predkladacia správa

V zmysle Plánu práce vlády Slovenskej republiky na rok 2002 schváleného uznesením vlády Slovenskej republiky č. 40 zo 16. januára 2002 je ministrovi vnútra Slovenskej republiky uložená v bode 12 úloha na mesiac apríl predložiť na rokovanie vlády Slovenskej republiky „Návrh na ukončenie činnosti útvaru vojsk hraničnej polície“. Termín plnenia úlohy bol zmenený do 31. mája 2002.
Vláda Slovenskej republiky zriadila uznesením č. 102 z 9. februára 1993 vojská Ministerstva vnútra Slovenskej republiky. Vojská plnia úlohy Ministerstva vnútra Slovenskej republiky súvisiace so zabezpečovaním ochrany štátnej hranice, civilnej ochrany obyvateľov, stráženia určených budov a športovej reprezentácie.
V súlade s  úlohou B.4.  uznesenia 39. schôdze Rady obrany štátu z 18. decembra 2000 predložili minister obrany Slovenskej republiky, minister vnútra Slovenskej republiky a minister dopravy, pôšt a telekomunikácii Slovenskej republiky na rokovanie vlády Slovenskej republiky materiál týkajúci sa jednotného riadenia ozbrojených síl Ministerstvom obrany Slovenskej republiky, s návrhom na zabezpečenie úloh, ktoré v súčasnosti plnia vojská Ministerstva vnútra Slovenskej republiky a železničné vojsko. V prijatom uznesení č. 752 z 15. augusta 2001 vláda Slovenskej republiky v bode B.4. uložila ministrovi vnútra Slovenskej republiky zabezpečiť transformáciu vojsk Ministerstva vnútra Slovenskej republiky a delimitáciu úloh, ktoré v súčasnosti plnia tieto vojská, na určené subjekty do 31.decembra 2001.
Ministerstvo vnútra Slovenskej republiky spracovalo Návrh na ukončenie činnosti útvaru vojsk hraničnej polície a dňa 17. mája 2002 predložilo na medzirezortné pripomienkové konanie.
Vláda Slovenskej republiky prerokovala dňa 22. mája 2002 Návrh postupu transformácie vojsk civilnej ochrany Ministerstva vnútra Slovenskej republiky a delimitácie úloh, ktoré plnia, na Hasičský a záchranný zbor a uznesením zrušila uznesenie vlády Slovenskej republiky č. 102 z 9. februára 1993 ku dňu 31. decembru 2002.
Posledný nástup vojakov základnej vojenskej služby sa uskutočnil v mesiaci apríli 2002. Ich činnosť sa ukončí postupným odchodom do zálohy. Ochranu štátnej hranice budú od 1. januára 2003 zabezpečovať len príslušníci hraničnej polície. Ukončenie činnosti útvaru vojsk hraničnej polície , strážnych rôt ako i športovej roty Ministerstva vnútra Slovenskej republiky k 31. decembru 2002 sa uskutoční na základe interných aktov riadenia ministra vnútra Slovenskej republiky. Tabuľkové miesta policajtov (68) a tabuľkové miesta občianskych pracovníkov (35) ktorí zabezpečujú riadenie vojsk hraničnej polície budú použité v rámci realizácie projektu profesionalizácie ochrany štátnej hranice. Tabuľkové miesta profesionálnych vojakov (25) ktorí zabezpečujú riadenie strážnych rôt a športovej roty Ministerstva vnútra Slovenskej republiky budú zrušené.
Vzhľadom na uvedené skutočnosti zanikol dôvod aby vláda Slovenskej republiky rokovala o Návrhu na ukončenie činnosti útvaru vojsk hraničnej polície a preto sa navrhuje v Pláne práce vlády Slovenskej republiky na rok 2002 zrušiť úlohu na mesiac apríl, pod bodom 12. Predkladaný materiál nemá dopad na štátny rozpočet. Rovnako nemá environmentálny vplyv ani vplyv na zamestnanosť.